text: Kæmpe chok: Mike Legarth mister mandat
  18 juni 2015 kl. 21.04
  Folketingsvalget har været noget af en nedtur for Det Konservative Folkeparti. I Sydjyllands Storkreds mister partiet deres ene mandat, og dermed er Mike Legarth ude af Folketinget.
  Konservative ser ud til at blive Folketingets mindste parti, endda slået af de helt nye i Alternativet. Det kommer partiet til at mærke i Sydjyllands Storkreds, hvor Mike Legarth må pakke sine ting på Christiansborg og forlade Folketinget.
  Med 98,6 procent af stemmerne talt op, så står Konservative kun til 2,1 procent af stemmerne i storkredsen. Det er næsten en halvering fra resultatet i 2011, hvor Konservative fik 4 procent i Sydjyllands Storkreds.
  
  